寄贈伊先生
作者：沈遼
朝代：宋

paragraphs: 在昔齊光禄，招余訪仙宫。
崇巖九疊峻，行望庵前松。
下馬過星壇，超然挹孤風。
華冠映紺髪，談笑想鴻濛。
飲之青菁飯，喻以朝元功。
顧余方羈束，焉能謝人中。
闇黮七八歲，日月何匆匆。
吾非久寐客，不煩一言攻。
己知棄寵辱，安能爲世庸。
還丹何時就，白雲弄秋空。
相望江湖上，杳杳復蒙蒙。